集庵摩勒園會者十人以它年五君詠山王一時数爲韻得時字
作者：謝薖
朝代：宋

paragraphs: 生涯水中萍，漂蕩信所之。
十年餬其口，不食故園葵。
思歸同越鳥，長是巢南枝。
祭竈郭北隅，小屋如雞棲。
園開十肘地，草木方華滋。
紅榴媚夕陽，初篁摇輕颸。
招我賞心舊，於焉持酒巵。
合離如日月，果有弦望時。
詩壇失老将，一鼓氣已衰。
賴我如虎賁，典刑猶在兹。
相歡且盡醉，莫詠驪駒詩。